Joanma Miguel cedirà demà la vara de comandament a Paco Gorrea
03 de juliol de 2025

Joanma Miguel ha formalitzat oficialment la seua renúncia al càrrec d'alcalde de Llíria en el ple extraordinari que s'ha celebrat este matí, i en virtut del pacte de govern entre els grups municipals Compromís-MOVE i PSOE. El regidor socialista Paco Gorrea assumirà la vara de comandament i està previst que prenga possessió en la sessió plenària que es realitzarà demà divendres, 4 de juliol, a les 19.00 hores a Ca la Vila.

Després de quatre anys com a primer edil, Joanma Miguel ha volgut fer balanç d'este període com a alcalde en el qual ha destacat “que s'ha apostat per la transformació i revitalització urbana de Llíria amb carrers més amables i accessibles per a la ciutadania, que es reflectix en obres de reurbanització, millores en la xarxa d'aigua potable o clavegueram, o condicionament de zones verdes”.

“En estos moments hi ha moltes actuacions en marxa, però està previst que es completen més projectes contemplats en el Pla d'Inversions Públiques Municipals per al període 2023-2027, al qual es destinaran més de 41 milions d'euros”.

Entre altres infraestructures executades, ha ressaltat també el nou IES Camp de Túria o la millora i ampliació de les instal·lacions esportives.

Igualment, ha destacat “el nou model urbanístic implantat per l'Ajuntament per al desenvolupament de les urbanitzacions, que permet la instal·lació dels servicis bàsics per fases i s'acomoda a l'economia de les famílies”.

“Estem dotant de vida als nostres carrers, però també al sector comercial de la localitat amb una decidida aposta per la seua dinamització a través de campanyes com els bons comerç, per exemple, o el creixement de l'ocupació gràcies al desenvolupament de les nostres zones industrials”, ha manifestat el fins hui alcalde.

En definitiva, Joanma Miguel ha assenyalat que tot este procés de transformació i modernització “pretén situar a Llíria com una ciutat referent en qualitat de vida i plena d'oportunitats per a les persones i les empreses”.

Finalment, l'edil ha assegurat que continuarà “treballant per la ciutadania edetana amb la mateixa il·lusió de sempre i mantenint el meu despatx obert per a tots els veïns i veïnes des de les noves delegacions que assumisca, així com col·laborant conjuntament amb la resta de regidories del Govern municipal que encapçalarà Paco Gorrea, per a continuar millorant la nostra ciutat”.